[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.3.2007

KOM(2007) 76 endelig

2007/0033 (COD)

Forslag til

EUROPA-PARLAMENTETS OG RÅDETS FORORDNING

om kvartalsstatistikker over ledige stillinger i Fællesskabet

(forelagt af Kommissionen)

BEGRUNDELSE

BAGGRUNDEN FOR FORSLAGET |

110 | Begrundelse og formål For at efterkomme brugernes efterspørgsel efter statistikker over ledige stillinger har Eurostat til hensigt at etablere et retsgrundlag for indsamling af data om ledige stillinger. Kommissionen og Den Europæiske Centralbank har behov for hurtige kvartalsdata om ledige stillinger for at kunne overvåge kortsigtede ændringer i antallet af ledige stillinger efter økonomisk aktivitet. Data om ledige stillinger indgår i de vigtigste europæiske økonomiske indikatorer (PEEI) og skal anvendes til vurdering af arbejdsmarkedsforholdene i EU/euroområdet inden for rammerne af ØMU-handlingsplanen. Udarbejdelsen af kvalitetsstatistikker over ledige stillinger har høj prioritet hos Rådet. På Det Europæiske Råds møde i marts 2005 blev der taget nyt afsæt i Lissabon-strategien. Man efterlyste således især foranstaltninger for at tiltrække flere på arbejdsmarkedet og skabe flere arbejdspladser. Dermed opstod der et øget behov for bedre oplysninger om arbejdskraft. Beskæftigelsesudvalget har fundet det nødvendigt, at der udvikles og offentliggøres en strukturindikator for ledige stillinger til måling af knapheden på arbejdsmarkedet og manglen på kvalificeret arbejdskraft. I forbindelse med den europæiske beskæftigelsesstrategi har Kommissionen behov for strukturdata om ledige stillinger til overvågning og analyse af omfanget af og strukturen i efterspørgslen efter arbejdskraft og til kortlægning af mangel på arbejdskraft, flaskehalse og uligevægt mellem udbud og efterspørgsel opdelt efter region, aktivitet og erhverv, som det fremgår af de integrerede retningslinjer for vækst og beskæftigelse (2005-2008), herunder også de overordnede retningslinjer for de økonomiske politikker og retningslinjerne for beskæftigelsen. Desuden indsamles statistikker over ledige stillinger til nationale formål til brug for de nationale myndigheder til vurdering og overvågning af arbejdsmarkedet og som grundlag for beslutninger vedrørende arbejdsmarkedspolitik. |

120 | Generel baggrund Nationale data om ledige og besatte stillinger har været indsamlet siden 2003 i henhold til en gentlemanaftale. I starten var denne aftale tilstrækkelig, men siden har erfaringen vist, at den ikke kan opfylde brugernes behov. Hvad angår indsamlingen af kvartalsdata opfyldes hverken ECB's krav til dækning, aktualitet og harmonisering eller Kommissionens behov for strukturdata. I øjeblikket indberetter kun meget få lande årlige data med et meget uensartet detaljeringsniveau og begrænset sammenlignelighed. Et retsgrundlag tilvejebringer en mekanisme, som på et sammenligneligt grundlag gør det muligt at udarbejde en lang række konjunktur- og strukturstatistikker inden for en klart defineret tidsramme. Etableringen af en egnet europæisk retlig ramme efterlystes også af Økofin-Rådet i statusrapporten af november 2005 om informationsbehovet i ØMU. Hertil kommer, at en række medlemsstater har behov for et retsgrundlag for at kunne fortsætte med at indsamle data om ledige stillinger. |

139 | Gældende bestemmelser på det område, som forslaget vedrører Der er ingen gældende bestemmelser på det område, som forslaget vedrører. |

141 | Overensstemmelse med andre EU-politikker og -mål Ikke relevant. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

211 | Høringsmetoder, hovedmålgrupper og respondenternes overordnede profil Der har været skriftlig høring og drøftelser med bemyndigede repræsentanter for medlemsstaternes statistiske system på møder, der blev afholdt i oktober 2005 og marts 2006 i arbejdsgruppen vedrørende arbejdsmarkedsstatistik. Forordningsforslaget blev i maj 2006 forelagt Udvalget for det Statistiske Program til udtalelse. Generelt gav udvalget udtryk for sin støtte til forslaget om kvartalsstatistikker. Medlemsstaterne havde dog stærke forbehold med hensyn til de årlige underopdelingers dækningsområde og detaljeringsniveau. |

212 | Sammenfatning af svarene og af, hvordan der er taget hensyn til dem På baggrund af udtalelsen fra Udvalget for det Statistiske Program blev forordningen ændret, især hvad angår indsamlingen af strukturdata, der nu er taget ud af forslaget. Det reviderede forslag til forordning fra Europa-Parlamentet og Rådet har fået bred tilslutning fra lederne af de nationale statistiske kontorer og ECB. Alle medlemsstater var enige om, at det var vigtigt at have en klar og egnet retlig ramme som grundlag for indsamlingen af kvartalsdata om ledige stillinger. Behovet for årlige strukturstatistikker vil på kort sigt fortsat blive opfyldt i henhold til en gentlemansaftale. På lidt længere sigt og i lyset af erfaringerne fra forordningen om kvartalsdata bør man overveje muligheden for en ny forordning om årlige data. |

Ekspertbistand |

221 | Videnskabelige områder/ekspertiseområder Medlemsstaternes repræsentanter, der deltager i Eurostats arbejdsgruppe vedrørende arbejdsmarkedsstatistik, og medlemmerne af taskforcen vedrørende ledige stillinger er eksperter med kendskab til og erfaring inden for statistik over ledige stillinger og arbejdsmarkedsstatistik. |

222 | Anvendt metodologi Resultatet af arbejdet i taskforcen, der blev nedsat med henblik på udarbejdelse af et retsgrundlag for statistikker over ledige stillinger, er afspejlet i forordningsforslaget. Endvidere blev forslaget drøftet i Eurostats arbejdsgruppe vedrørende arbejdsmarkedsstatistik, hvor der blev fremsat yderligere kommentarer, især om reducering af respondentbyrden ved at begrænse omfanget af de økonomiske aktiviteter, der skal dækkes, og indførelse af muligheden for at anvende andre kilder end en statistisk undersøgelse til tilvejebringelse af data om ledige stillinger. Der er blevet udarbejdet en revideret version, som omhandler muligheder for at lette byrden for virksomhederne og medlemsstaterne uden at forringe kvaliteten. Der nævnes bl.a. anvendelse af administrative kilder og i særlige tilfælde begrænsning af omfanget af de økonomiske aktiviteter, der skal dækkes, således at der ses bort fra landbrug, fiskeri og skovbrug. Hovedparten af de øvrige kommentarer, der er modtaget i løbet af processen, er der taget højde for, og de har bidraget til at præcisere, nuancere og generelt forbedre den foreslåede tekst. |

223 | Væsentligste organer/eksperter, der er blevet hørt Eksperterne kom fra medlemsstaternes arbejdsministerier og/eller medlemsstaternes statistiske kontorer. |

2249 | Sammendrag af modtagne og anvendte råd |

225 | De fleste af rådene omhandlede de definitioner, der skal anvendes, kilder og kommentarer vedrørende gennemførligheden af indsamlingen af de krævede data. Bidragene fra de eksperter, der deltog i taskforcen og arbejdsgruppen, er i fuldt omfang integreret i forordningsforslaget. |

226 | Offentliggørelse af eksperternes råd Referater med resultaterne af eksperternes drøftelser i arbejdsgrupperne og taskforcerne findes sammen med andre referencedokumenter på Kommissionens tekniske platform CIRCA (Communication and Information Resource Centre Administrator). Alle andre relevante oplysninger, der måtte fremkomme, vil også blive lagt på dette netsted. |

230 | Konsekvensanalyse En række muligheder vedrørende statistikker over ledige stillinger i Europa blev overvejet. Mulighed A: fortsættelse af ordningen med indsamling af data om ledige stillinger i henhold til gentlemanaftalen. Mulighed B: en enkelt forordning fra Europa-Parlamentet og Rådet om statistikker over ledige stillinger, som etablerer en fælles ramme for kvartalsvise og årlige statistikker over ledige stillinger, og som videreudvikles i to kommissionsforordninger med en række behovsspecifikke gennemførelsesforanstaltninger. Mulighed C: en enkelt forordning fra Europa-Parlamentet og Rådet om kvartalsstatistikker over ledige stillinger og fortsættelse af indsamlingen af data om årlige statistikker over ledige stillinger i henhold til gentlemanaftalen. Mulighed D: to forslag til forordning fra Europa-Parlamentet og Rådet: den ene om kvartalsstatistikker over ledige stillinger og den anden om årlige statistikker over ledige stillinger. Hver af disse skal efterfølges af en gennemførelsesforordning. På baggrund af høringens udfald foretrak det europæiske statistiske system (ESS) mulighed C, nemlig en forordning fra Europa-Parlamentet og Rådet om kvartalsstatistikker over ledige stillinger i Fællesskabet suppleret med årlige strukturdata indsamlet i henhold til en gentlemanaftale. Vedtagelsen af forordningen vil sikre, at der udarbejdes harmoniserede kvartalsstatistikker af høj kvalitet til brug for sammenligninger mellem medlemsstaterne, og at der samtidig opnås kontinuitet og konsistens i indsamlingen af kvartalsdata. Løsningen er effektiv og vil være mindre byrdefuld end mulighed B og D. Desuden skulle mulighed C i kraft af medlemsstaternes forpligtelser for så vidt angår kvartalsdataene sikre en hurtigere vedtagelse af forordningen. Mulighed A er den nuværende situation. Ganske vist vil der stadig kunne foretages en række mindre forbedringer via tilskudspolitikken, men en fortsættelse af det frivillige grundlag ville betyde, at man måtte affinde sig med de eksisterende svagheder i statistikkerne og ignorere brugernes behov for et retsgrundlag. Desuden vil de lande, som har behov for en forordning for at kunne fortsætte dataindsamlingerne, blive permanent afskåret fra at deltage i udarbejdelsen af disse statistikker. Mulighed B opfylder bedre brugernes statistiske behov, herunder også Kommissionens behov for årlige strukturdata og ville også sikre større konsistens mellem kvartalsvise og årlige statistikker. I betragtning af meningstilkendegivelserne fra medlemsstaterne og vanskelighederne ved at realisere denne mulighed ville det sandsynligvis blive en usædvanlig lang og vanskelig proces, før der ville kunne opnås til enighed om denne forordning. Tilmed ville den ikke bidrage til at sikre hurtig vedtagelse af en forordning om kvartalsstatistikker. Mulighed D ville være en passende løsning, da den opfylder brugernes behov, men der er ulemper forbundet med den sammenlignet med mulighed C, især hvad angår effektivitet og arbejdsbyrde. Denne mulighed bør dog tages op til fornyet overvejelse på lidt længere sigt, efter at erfaringerne med kvartalsstatistikker er blevet evalueret. |

FORSLAGETS RETLIGE ASPEKTER |

305 | Resumé af forslaget Hensigten med dette retsgrundlag er at indføre en retlig ramme, som skal omfatte nuværende og forventede fremtidige aktiviteter inden for kvartalsstatistikker over ledige stilinger. Derved sikres især en harmoniseret dataindsamling til opfyldelse af brugernes behov på dette område. Forordningsforslaget overholder principperne i adfærdskodeksen for europæiske statistikker, især princippet om omkostningseffektivitet, og der er truffet særlige foranstaltninger for at minimere byrden for virksomhederne og de nationale statistiske kontorer. Det er nødvendigt at supplere Europa-Parlamentets og Rådets forordning med en gennemførelsesforordning. |

310 | Retsgrundlag Traktatens artikel 285 udgør retsgrundlaget for EF-statistikker. Rådet skal i henhold til den fælles beslutningsprocedure vedtage de foranstaltninger til udarbejdelse af statistikker, der er nødvendige, for at Fællesskabet kan udøve sin virksomhed. Ifølge denne artikel skal udarbejdelsen af statistikkerne være karakteriseret ved upartiskhed, pålidelighed, objektivitet, videnskabelig uafhængighed, omkostningseffektivitet og de statistiske oplysningers fortrolighed. |

329 | Subsidiaritetsprincippet Målet for denne forordning, nemlig udarbejdelse af statistikker over ledige stillinger i Fællesskabet, kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan på basis af en fællesskabsretsakt, da kun Kommissionen kan koordinere den nødvendige harmonisering af de statistiske data på fællesskabsplan, mens indsamlingen af data og udarbejdelsen af sammenlignelige statistikker over ledige stillinger kan overlades til medlemsstaterne. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. |

Proportionalitetsprincippet Forslaget er i overensstemmelse med proportionalitetsprincippet af følgende grund(e): |

331 | I overensstemmelse med proportionalitetsprincippet går forordningen ikke ud over det, der er nødvendigt for at nå målet. |

332 | Der vil ske en stigning i omkostningerne, især i første fase af gennemførelsen og hovedsagelig for lande, som ikke i øjeblikket gennemfører undersøgelser vedrørende ledige stillinger, og for lande, som er nødt til at ændre deres undersøgelser for at opfylde de retlige krav. Med økonomisk støtte fra Fællesskabet vil omkostningerne dog kunne begrænses. Hvad angår den øgede byrde, har virkningerne heraf kunnet begrænses ved et omhyggeligt forarbejde under overholdelse af princippet om omkostningseffektivitet og gennemførelse af lovgivningsforanstaltninger, dvs. anvendelse af administrative kilder, som opfylder kvalitetskriterierne, udlukkelse af visse økonomiske aktiviter, som er marginale, og muligheden for, at gennemførlighedsundersøgelser foretages af de medlemsstater, som har vanskeligheder ved at levere data om bestemte sektorer og/eller små enheder. |

Reguleringsmiddel/reguleringsform |

341 | Foreslået reguleringsmiddel: forordning. |

342 | Andre midler ville ikke være hensigtsmæssige af følgende grund(e): En forordning vedtaget af Europa-Parlamentet og Rådet anses generelt for at være et hensigtsmæssigt reguleringsmiddel til de fleste foranstaltninger på statistikområdet, der kræver præcis og ensartet anvendelse i hele Fællesskabet. En forordning er at foretrække som basisretsakt frem for et direktiv, da forordninger i modsætning til direktiver indfører samme lovgivning i hele Fællesskabet, således at medlemsstaterne ikke har beføjelse til kun at anvende bestemmelserne i et vist omfang eller selektivt og heller ikke kan vælge form og metoder til at nå målene. En forordning gælder desuden umiddelbart, hvilket betyder, at den ikke skal gennemføres i national ret, således at man undgår de forsinkelser, der er forbundet med gennemførelsen af direktiver i national lovgivning. Derved sikres også bedre og hurtigere lovgivning. |

VIRKNING FOR BUDGETTET |

401 | De finansielle bestemmelser i forordningen skulle kunne hjælpe medlemsstaterne i den indledende fase med at producere nye statistikker på dette område eller at fuldføre allerede påbegyndt arbejde i henhold til gentlemanafatalen med henblik på at forbedre kvaliteten af konjunkturdata og at opfylde brugernes behov. Den økonomiske støtte vil blive finansieret over et fællesskabsprogram for beskæftigelse og social solidaritet - Progress, der blev vedtaget ved Europa-Parlamentets og Rådets afgørelse 1672/2006 af 24. oktober 2006. Under sektion 1. Beskæftigelse nævnes specifikt finansiering af de relevante foranstaltninger, herunder statistiske foranstaltninger: " forbedring af kendskabet til beskæftigelsessituationen og dens perspektiver, navnlig gennem analyser og undersøgelser og udvikling af statistikker og fælles indikatorer inden for rammerne af EBS". Virkningerne for budgettet fordelt på forpligtelses- og betalingsbevillinger til disse foranstaltninger er blevet anslået til 4,5 mio. EUR for perioden 2008-2010. |

1. 2007/0033 (COD)

Forslag til

EUROPA-PARLAMENTETS OG RÅDETS FORORDNING

om kvartalsstatistikker over ledige stillinger i Fællesskabet

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen[1],

under henvisning til udtalelse fra Det Europæiske Økonomiske og Sociale Udvalg[2] og til udtalelse fra Den Europæiske Centralbank[3]

efter fremgangsmåden i traktatens artikel 251,

efter høring af Udvalget for det Statistiske Program, og

ud fra følgende betragtninger:

(1) I konklusionerne[4] fra Rådets møde i Bruxelles den 8. december 2003 gav det sin tilslutning til udviklingen og offentliggørelsen af en strukturel indikator vedrørende ledige stillinger.

(2) I handlingsplanen om statistikkrav i ØMU[5] og i de efterfølgende statusrapporter[6] om gennemførelsen af handlingsplanen gives etableringen af et retsgrundlag for statistikker over ledige stillinger høj prioritet.

(3) Beskæftigelsesudvalget, der blev nedsat ved Rådets afgørelse 2000/98/EF[7], har kunnet tilslutte sig, at det er nødvendigt at indføre en indikator for ledige stillinger til overvågningen af den europæiske beskæftigelsesstrategi, der er fastlagt i Rådets beslutning 2005/600/EF af 12. juli 2005 om retningslinjer for medlemsstaternes beskæftigelsespolitikker[8].

(4) Europa-Parlamentets og Rådets afgørelse 1672/2006/EF af 24. oktober 2006 om et fællesskabsprogram for beskæftigelse og social solidaritet - Progress[9] indeholder bestemmelser om finansiering af de relevante aktioner, herunder som angivet heri: "forbedring af kendskabet til beskæftigelsessituationen og dens perspektiver, navnlig gennem analyser og undersøgelser og udvikling af statistikker og fælles indikatorer inden for rammerne af EBS".

(5) I forbindelse med den europæiske beskæftigelsesstrategi har Kommissionen behov for data om ledige stillinger opdelt efter bl.a. økonomisk aktivitet til overvågning og analyse af omfanget af og strukturen i efterspørgslen efter arbejdskraft.

(6) Kommissionen og Den Europæiske Centralbank har behov for hurtige kvartalsdata om ledige stillinger for at kunne overvåge kortsigtede ændringer i antallet af ledige stillinger. Sæsonjusterede data om ledige stillinger letter fortolkningen af de kvartalsvise ændringer.

(7) Dataene om ledige stillinger bør være relevante og fuldstændige, præcise, omfattende, aktuelle, kohærente, sammenlignelige og let tilgængelige for brugerne.

(8) Fordele ved på fællesskabsplan at indsamle komplette data om alle segmenter af økonomien bør afvejes mod indberetningsmulighederne og respondentbyrden for især små og mellemstore virksomheder.

(9) Til afgrænsning af dækningsområdet for de statistikker, der skal udarbejdes, og fastlæggelse af det detaljeringsniveau, der kræves for hver økonomisk aktivitet, er det nødvendigt at anvende den gældende version af NACE, den fælles nomenklatur for økonomiske aktiviteter i fællesskabet.

(10) Målene for denne foranstaltning, nemlig udarbejdelse af statistikker over ledige stillinger i Fællesskabet, kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå disse mål.

(11) I forbindelse med udarbejdelse og formidling af EF-statistikker i henhold til denne forordning bør medlemsstaternes og Fællesskabets statistikmyndigheder tage hensyn til principperne i adfærdskodeksen for europæiske statistikker, der blev vedtaget af Udvalget for det Statistiske Program[10] den 24. februar 2005 og knyttet som bilag til Kommissionens henstilling om medlemsstaternes og Fællesskabets statistikmyndigheders uafhængighed, integritet og ansvarlighed[11].

(12) Rådets forordning (EF) nr. 322/97 af 17. februar 1997 om EF-statistikker[12] er den generelle referenceramme for udarbejdelse af statistikkerne over ledige stillinger.

(13) De nødvendige foranstaltninger til gennemførelsen af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[13].

(14) Navnlig bør Kommissionen have beføjelse til at vedtage gennemførelsesforanstaltninger vedrørende de områder, der er omhandlet i artikel 2, 4, 6, 7 og 8 i denne forordning. Disse generelle foranstaltninger, der har til formål at ændre eller ophæve ikke-væsentlige bestemmelser eller supplere denne forordning med nye ikke-væsentlige bestemmelser, bør vedtages i overensstemmelse med forskriftsproceduren med kontrol i artikel 5a i Rådets afgørelse 1999/468/EF.

UDSTEDT FØLGENDE FORORDNING:

Artikel 1

Genstand og anvendelsesområde

1. Denne forordning fastlægger bestemmelserne for regelmæssig udarbejdelse af kvartalsstatistikkerne over ledige stillinger i Fællesskabet.

2. Hver medlemsstat skal til Kommissionen (Eurostat) indberette data om ledige stillinger mindst for erhvervsenheder med en ansat og derover.

Med forbehold af stk. 3 og 4 omfatter statistikkerne alle økonomiske aktiviteter i den gældende fælles nomenklatur for økonomiske aktiviteter i Fællesskabet (NACE) undtagen aktiviteter udøvet af private husholdninger som arbejdsgivere og af ekstraterritoriale organer.

Dataene opdeles efter økonomisk aktivitet på hovedafdelingsniveau i den gældende NACE.

3. Dækningen af landbrug, skovbrug og fiskeri som defineret i den gældende NACE er frivillig for de medlemsstater, for hvilke disse aktiviteter ikke er relevante målt som andel af den samlede beskæftigelse.

Tærskelværdien for relevansen af den andel, der henvises til i første afsnit, fastlægges efter proceduren i artikel 11, stk. 2. Om nødvendigt og hensigtsmæssigt tages gennemførlighedsundersøgelserne i artikel 8 i betragtning.

4. Denne forordnings dækning af offentlig administration og forsvar, lovpligtig socialsikring, undervisning, sundhedsvæsen og sociale foranstaltninger, kultur, forlystelser og sport, organisationers og foreningers aktiviteter, reparation af computere og varer til personlig brug og husholdningsbrug og andre personlige serviceydelser som defineret i den gældende version af NACE og af enheder med under 10 ansatte fastlægges under hensyntagen til gennemførlighedsundersøgelserne i artikel 8.

Artikel 2

Ledige stillinger

Ved ledig stilling forstås i denne forordning en lønnet stilling, som er nyoprettet, ubesat eller ved at blive ledig, og som arbejdsgiveren

a) tager aktive skridt til og er parat til at tage yderligere skridt til at besætte med en egnet ansøger uden for den pågældende virksomhed og

b) har til hensigt at besætte enten omgående eller inden for en nærmere angivet periode.

Definitionen af "aktive skridt til at besætte med en egnet ansøger" og "nærmere angivet periode" fastlægges i overensstemmelse med proceduren i artikel 11, stk. 2.

Artikel 3

Definitioner

I denne forordning forstås ved:

1. Besat stilling: en lønnet stilling inden for en virksomhed, som en arbejdstager har fået tildelt.

2. Metadata: de nødvendige forklaringer til fortolkning af ændringer i data, som skyldes enten metodologiske eller tekniske ændringer.

3. Tilbageregnede data: historiske data, som svarer til specifikationerne i artikel 1.

Artikel 4

Referencedatoer og tekniske specifikationer

1. Medlemsstaterne udarbejder kvartalsdata ud fra bestemte referencedatoer, som fastsættes i overensstemmelse med proceduren, der er omhandlet i artikel 11, stk. 2.

2. Medlemsstaterne leverer data om besatte stillinger for at standardisere data om ledige stillinger til sammenligningsformål.

3. Medlemsstaterne foretager sæsonjusteringer af kvartalsdata om ledige stillinger. De nødvendige sæsonjusteringsmetoder fastsættes efter proceduren, der er omhandlet i artikel 11, stk. 3.

Artikel 5

Kilder

1. Medlemsstaterne producerer data på grundlag af undersøgelser i virksomhederne. Andre kilder som f. eks. administrative data kan anvendes under forudsætning af, at de opfylder kvalitetskravene i artikel 7.

2. Medlemsstaterne kan supplere de i stk. 1 nævnte kilder med pålidelige statistiske skøn.

3. Kommissionen (Eurostat) etablerer og koordinerer europæiske stikprøvesystemer til opstilling af fællesskabsskøn, når de nationale stikprøvesystemer ikke opfylder Fællesskabets krav til indsamling af kvartalsdata. De detaljerede elementer i systemerne, deres godkendelse og anvendelse fastlægges efter proceduren, der er omhandlet i artikel 11, stk. 3.

Medlemsstaterne kan vælge at deltage i Fællesskabets stikprøvesystemer, når der derved skabes mulighed for, at det statistiske systems omkostninger og den byrde, der pålægges virksomhederne i forbindelse med opfyldelsen af Fællesskabets krav, kan reduceres betydeligt.

Artikel 6

Indberetning af data

1. Medlemsstaterne indberetter data og metadata til Kommissionen (Eurostat) i et format og inden for frister, som fastlægges efter proceduren, der er omhandlet i artikel 11, stk. 2. Eventuelle revisioner af kvartalsdata vedrørende tidligere kvartaler indberettes samtidigt.

2. Medlemsstaterne indberetter også tilbageregnede data for mindst de fire kvartaler, der går forud for det kvartal, hvortil den første dataleverance refererer. Totalerne leveres senest sammen med den første dataindberetning og underopdelingerne højst et år derefter Om nødvendigt kan de tilbageregnede data baseres på "bedste skøn".

Artikel 7

Kvalitet

1. Dataenes statistiske kvalitet, især deres relevans, fuldstændighed, nøjagtighed, dækning, aktualitet, kohærens, sammenlignelighed og tilgængelighed er et mål af fundamental betydning, som skal forfølges i nært samarbejde mellem medlemsstaterne og Kommissionen (Eurostat).

De indberettede aktuelle data og tilbageregnede data skal opfylde kvalitetskriterier, som fastlægges efter den procedure, der er omhandlet i artikel 11, stk. 2.

2. Medlemsstaterne forelægger kvalitetsrapporter for Kommissionen (Eurostat). Tidsplanen for, hyppigheden og indholdet af kvalitetsrapporterne og fristerne for fremsendelse af rapporterne fastlægges efter den procedure, der er omhandlet i artikel 11, stk. 2.

Artikel 8

Gennemførlighedsundersøgelser

1. Kommissionen (Eurostat) fastlægger egnede rammebetingelser for indførelse af en række gennemførlighedsundersøgelser efter den procedure, der er omhandlet i artikel 11, stk. 2. Undersøgelserne foretages af de medlemsstater, som har vanskeligt ved at levere data for:

a) enheder med under 10 ansatte og/eller

b) følgende aktiviteter:

i) landbrug, skovbrug og fiskeri

ii) offentlig forvaltning og forsvar, lovpligtig socialsikring

iii) undervisning

iv) sundhedsvæsen og sociale foranstaltninger

v) kultur, forlystelser og sport

vi) organisationers og foreningers aktiviteter, reparation af computere og varer til personlig brug og husholdningsbrug og andre personlige serviceydelser.

2. De medlemsstater, som foretager gennemførlighedsundersøgelser, fremsender en rapport med resultaterne af undersøgelserne inden 12 måneder efter ikrafttrædelsen af Kommissionens gennemførelsesbestemmelser, der er omhandlet i stk. 1.

3. Foranstaltninger, der træffes på grundlag af resultaterne af gennemførlighedsundersøgelserne, skal være i overensstemmelse med princippet om omkostningseffektivitet, jf. artikel 10 i forordning (EF) nr. 322/97, herunder minimering af byrden for respondenterne.

4. Gennemførelsen af de foranstaltninger, der er truffet på grundlag af resultaterne af gennemførlighedsundersøgelserne, skal gøre det muligt at indberette data senest i første kvartal af 2011.

Artikel 9

Finansiering

1. I de første tre år af dataindsamlingen kan medlemsstaterne modtage et økonomisk tilskud fra Fællesskabet til dækning af de udgifter, der er forbundet med arbejdet.

2. De årlige bevillinger til det økonomiske tilskud, der er omhandlet i stk. 1, fastsættes som led i de årlige budgetprocedurer.

3. Budgetmyndigheden fastsætter de årlige disponible bevillinger.

Artikel 10

Gennemførelsesforanstaltninger

De nødvendige foranstaltninger til gennemførelse af denne forordning vedtages efter bestemmelserne i artikel 11.

Artikel 11

Udvalg

1. Kommissionen bistås af Udvalget for Det Statistiske Program, der er nedsat ved Rådets afgørelse 89/382/EØF, Euratom.

2. Når der henvises til dette stykke, anvendes forskriftsproceduren med kontrol i artikel 5a, stk. 1-4, og artikel 7 i afgørelse 1999/468/EF i overensstemmelse med samme afgørelses artikel 8.

3. Når der henvises til dette stykke, anvendes forskriftsproceduren i artikel 5 og 7 i afgørelse 1999/468/EF i overensstemmelse med samme afgørelses artikel 8.

Det tidsrum, der nævnes i artikel 5, stk. 6, i Rådets afgørelse 1999/468/EF, fastsættes til tre måneder.

Artikel 12

Rapport om gennemførelsen

Senest to år efter denne forordnings ikrafttræden og herefter hvert tredje år forelægger Kommissionen en rapport for Europa-Parlamentet og Rådet om forordningens gennemførelse. I rapporten gives en vurdering af kvaliteten af de statistikker, medlemsstaterne har indberettet, og der peges på områder, der eventuelt kan forbedres.

Artikel 13

Ikrafttrædelse

Denne forordning træder i kraft på tyvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] Rådets konklusioner, 15875/03.

[5] Kommissionens handlingsplan om statistikkrav i ØMU, CS/2000/11655.

[6] Statusrapporter om informationskravene i ØMU; CS/2001/13388, CS/2003/6016 og CS/2005/13894.

[7] EFT L 29 af 4.2.2000, s. 21.

[8] EUT L 205 af 6.8.2005, s. 21.

[9] EUT L 315 af 15.11.2006, s. 1.

[10] EFT L 181 af 28.6.1989, s. 47.

[11] EUT C 172 af 12.7.2005, s. 22.

[12] EFT L 52 af 22.2.1997, s. 1.

[13] EFT L 184 af 17.7.1999, s. 23. Senest ændret ved afgørelse nr. 2006/512/EF af 17. juli 2006 (EUT L 200 af 22.7.2006, s. 11).